Miklar skemmdir urðu á golfvellinum í Vestmannaeyjum í storminum sem gekk yfir landið fyrir rúmri viku. Vallarstjóri segir að það muni taka margar vikur að laga völlinn.
Grjót og sandur skolaðist á land og yfir golfvöllinn í Vestmannaeyjum í óveðrinu sem gekk yfir landið þann áttunda febrúar. Miklar skemmdir á vellinum hafa komið í ljós síðustu daga eftir að snjóa leysti. Guðgeir Jónsson, vallarstjóri segist vart muna annað eins.
Það var náttúrlega mikill öldugangur hérna og akkúrat þannig vindátt sem að stóð beint hérna inn á völlinn hjá okkur og Kaplagjótuna og Hamarinn hjá okkur. Það er bara gríðarlegt magn af grjóti og möl sem hefur skolast inn á völlinn og svo er horfinn hjá okkur nánast heill teigur sem við þurfum að byggja upp á nýtt.
-Er þetta mikið tjón fyrir klúbbinn?-
Já það er mikil vinna framundan í að byggja þetta upp aftur og hreinsa völlinn en það er rosalega erfitt að meta hvað þetta tekur langan tíma eð hvað þetta muni kosta.
-En nú eruð þið ýmsu vanir þarna í Vestmannaeyjum þegar kemur að veðri, hafið þið lent í öðru eins þarna á golfvellinum?-
Já við höfum lent í því að það ganga öldur hérna yfir völlinn og það skolast grjót og drasl inná völlinn en ekki í þessu magni og þannig að það skemmi heilu teigana.

Illviðrið sem gekk yfir landið fyrir rúmri viku stórspillti golfvellinum í Vestmannaeyjum. Vallarstjórinn segir að þó Eyjamenn séu ýmsu vanir séu að engin fordæmi séu fyrir viðlíka tjóni. vegna veðurs. 